ಗೋಮಾತೆಯಿಂದ ಪರಿಸರ ಮಾಲಿನ್ಯ....? ಹಸು ಸಾಕಲು ಮಾಲಿನ್ಯ ನಿಯಂತ್ರಣ ಮಂಡಳಿ ಅನುಮತಿ ಬೇಕಂತೆ.... ಬೆಂಗಳೂರು : ಭಾರತೀಯರ ನಂಬಿಕೆ ಪ್ರಕಾರ ಗೋವುಗಳಂದ್ರೆ ಅದು ದೇವರಿಗೆ ಸಮಾನ. ಹೀಗಾಗಿಯೇ ಗೋವುಗಳನ್ನು ಪೂಜಾನೀಯ. ಭಾರತೀಯ ಸಂಪ್ರದಾಯಗಳನ್ನು ಗೌರವಿಸುವ ಬಹುತೇಕರ ಮನೆಯಲ್ಲಿ ಒಂದು ಹಸುವಾದರೂ ಇದ್ದೇ ಇರುತ್ತದೆ. ಅಷ್ಟು ಮಾತ್ರವಲ್ಲ ಹೈನುಗಾರಿಕೆಯನ್ನು ನಂಬಿ ಅದೆಷ್ಟೋ ಕುಟುಂಬಗಳು ಜೀವನ ಸಾಗಿಸುತ್ತಿದೆ. ಈ ಮೂಲಕ ಸ್ವಾವಲಂಬಿ ಬದುಕು ಸಾಗಿಸುತ್ತಿದ್ದಾರೆ. ಆದರೆ ಇನ್ನು ಮುಂದೆ ದನ ಸಾಕುವುದಾದರೆ, ಹೈನುಗಾರಿಕೆ ಮಾಡುವುದಾದ್ರೆ, ಗೋಶಾಲೆ ಹಾಗೂ ಡೇರಿ ಫಾರಂ ಶುರು ಮಾಡುವುದಾದ್ರೆ ಕರ್ನಾಟಕ ಮಾಲಿನ್ಯ ನಿಯಂತ್ರಣ ಮಂಡಳಿಯಿಂದ ಅನುಮತಿ ಪಡೆಯಬೇಕಂತೆ. ಈ ವಿಚಿತ್ರ ಆದೇಶ ಇದೀಗ ಹೈನುಗಾರರಿಗೆ ಶಾಕ್ ಕೊಟ್ಟಿದೆ. ಅದರಲ್ಲೂ ಡೇರಿ ಫಾರಂ ಮತ್ತು ಗೋ ಶಾಲೆ ನಡೆಸುವವರು ಈ ಆದೇಶ ನೋಡಿದ ಮೇಲೆ ಸಾಕಪ್ಪ ಗೋ ಸೇವೆ ಸೇವೆ ಎಂದು ಸೈಲೆಂಟ್ ಆದರೂ ಅಚ್ಚರಿ ಇಲ್ಲ. ಈಗಿನ ಆದೇಶದ ಪ್ರಕಾರ ಘನ ತ್ಯಾಜ್ಯ ನಿರ್ವಹಣೆ ಜಲ ಕಾಯ್ದೆ 1974 ಮತ್ತು ವಾಯು ಮಾಲಿನ್ಯ ನಿಯಂತ್ರಣ 1981ರ ಕಾಯ್ದೆ ಪ್ರಕಾರ ಮಾರ್ಗ ಸೂಚಿಗಳನ್ನು ಪಾಲಿಸಬೇಕು. ತಪ್ಪಿದ್ರೆ ಹಸು ಮಾಲೀಕರಿಯಿಂದ ದಂಡ ವಸೂಲಿ ಮಾಡಲಾಗುತ್ತದೆ. ಒಂದು ಕಡೆ ಸರ್ಕಾರ ಹೈನುಗಾರಿಕೆಗೆ ಪ್ರೋತ್ಸಾಹ ನೀಡುತ್ತಿದೆ ಮತ್ತೊಂದು ಕಡೆ ಲಕ್ಷಾಂತರ ಕುಟುಂಬಗಲು ಹೈನುಗಾರಿಕೆಯನ್ನು ನಂಬಿ ಬದುಕು ಕಟ್ಟಿಕೊಂಡಿದ್ದಾರೆ. ಮಗದೊಂದು ಕಡೆ ಗೋವುಗಳನ್ನು ಉಳಿಸಿ ಅನ್ನು ಆಂದೋಲನ ನಡೆಯುತ್ತಿದೆ. ಆದರೆ ಇದ್ಯಾವುದರ ಗೊಡವೆ ಇಲ್ಲದೆ ಮಾಲಿನ್ಯ ನಿಯಂತ್ರಣ ಮಂಡಳಿ ಗೋ ಶಾಲೆ ಮತ್ತು ಡೈರಿಗಳಿಂದ ಪರಿಸರ ಮಾಲಿನ್ಯವಾಗುತ್ತಿದೆ ಎಂದು ಅಧಿಸೂಚನೆ ಹೊರಡಿಸಲು ಮುಂದಾಗಿದೆ. ಹೀಗಾದ್ರೆ ನಾಳೆ ದನದ ಗೊಬ್ಬರ ಬಳಸಬೇಡಿ ಜಲ, ಭೂ ಮಾಲಿನ್ಯವಾಗುತ್ತದೆ ಎಂದು ತಗಾದೆ ತೆಗೆದರೂ ಅಚ್ಚರಿ ಇಲ್ಲ. ನಮ್ಮ ರಾಜ್ಯದ KSPCB ಮಾಲಿನ್ಯ ನಿಯಂತ್ರಣ ಮಂಡಳಿ, ದಕ್ಷತೆಯಿಂದ ವೈಜ್ಞಾನಿಕವಾಗಿ ಕಾರ್ಯನಿವಹಿಸಿದರೆ ನಮ್ಮ ಬದುಕಿನ ಭಾಗವಾದ ನೆಲ, ಜಲ, ನದಿ, ಅಂತರ್ಜಲ, ಗಾಳಿ, ಪರಿಸರ, ಕೆರೆ ಕುಂಟೆಗಳು, ಬೆಟ್ಟ ಗುಡ್ಡಗಳು ಸುರಕ್ಷಿತವಾಗಿರುತ್ತಿತ್ತು. ಪರಿಸರವನ್ನು ಹಾಳುಮಾಡುತ್ತಿರುವ ಕೈಗಾರಿಕೆಗಳು, ಕಾರ್ಖಾನೆಗಳು, ಅಪಾರ್ಟ್ ಮೆಂಟ್ ಗಳು, ದೊಡ್ಡ ದೊಡ್ಡ ಆಸ್ಪತ್ರೆಗಳು ಇವರಿಗೆ ಕಣ್ಣಿಗೆ ಕಾಣಲಿಲ್ಲ. ಕೆರೆ ನುಂಗಿ ನೀರು ಕುಡಿದವರ ಬಗ್ಗೆ ತಲೆ ಕೆಡಿಸಿಕೊಳ್ಳಲಿಲ್ಲ. ಆದರೆ ಇದೀಗ ಬಡಪಾಯಿ ಹೈನುಗಾರರ ಮೇಲೆ ಕಣ್ಣು ಹಾಕಿದ್ದಾರೆ. ನಮ್ಮ ರಾಜ್ಯದಲ್ಲಿ ಲಕ್ಷಾಂತರ ಕುಟುಂಬಗಳಿಗೆ ಹೈನುಗಾರಿಕೆ ಉಪಕಸುಬಾಗಿದೆ. ಈ ಅವೈಜ್ಞಾನಿಕ ಮಾರ್ಗಸೂಚಿಯನ್ನು ತರುವ ಮುನ್ನ ದೇಶದಲ್ಲಿ ಅತ್ಯುತ್ತಮವಾಗಿ ಕಾರ್ಯನಿರ್ವಹಿಸುತ್ತಿರುವ KMF, KOMUL, BAMUL MAMUL, CHAMUL ಜೊತೆ ಚರ್ಚೆ ನಡೆಸಬೇಕಿತ್ತು ತಾನೇ. ಹಾಲು ಉತ್ಪಾದಕ ಸಹಕಾರ ಸಂಘಗಳ ಜೊತೆ ಸಮಾಲೋಚನೆ ನಡೆಸಬೇಕಿತ್ತು ತಾನೇ. ಬೆಂಗಳೂರಿನ ಕೆರೆಗಳ ಮಾಲಿನ್ಯವನ್ನೇ ತಡೆಗಟ್ಟಲಾಗದ ಮಾಲಿನ್ಯ ನಿಯಂತ್ರಣ ಮಂಡಳಿಯ ಈ ನಡೆ ಇತಿಹಾಸದ ಪುಟಗಳಲ್ಲಿ ಶತಮಾನದ ಹಾಸ್ಯವಾದರೂ ಅಚ್ಚರಿ ಇಲ್ಲ.